Iltalehti sai runsaasti yhteydenottoja Kela-taksien asiakkailta ja kuljettajilta. 

Kela-kyytejä välittää heinäkuun alusta alkaen yksitoista eri Kelan alueellisen kilpailutuksen voittamaa välitysyhtiötä.  KAROLIINA PAAVILAINEN/ALMA MEDIA

Lukijoiden kertomuksissa toistuvat kuvaukset odottamisesta ja epätietoisuudesta, jonka uusien Kela-välitysyhtiöiden luotsaama ensimmäinen arkipäivä toi tullessaan.  Moni on joutunut odottamaan kyytejä todella pitkään, ja osa ei ole päässyt esimerkiksi tarvitsemaansa hoitoon ollenkaan. 

Tästä voi tulla hautajaisia

58-vuotias Maarit Sonninen on käynyt viitisen viikkoa kemosädehoitossa Tampereen yliopistollisessa sairaalassa.  Sonninen asuu haja-asutusalueella ja on käyttänyt Kela-taksia matkoihinsa.  Viime viikot ovat sujuneet moitteettomasti, mutta heinäkuun vaihtuessa ongelmat saapuivat. 

- Minulla oli jo aiemmin sellainen intuitio, että asiat eivät tule menemään " kuin Strömsössä " .  Siksi päätin soittaa ja tilata maanantaina tarvitsemani kyydin jo aikaisin sunnuntaina.  Aloitin soittamisen kello yhdeksältä aamulla ja lopetin yhdeksältä illalla.  En päässyt asiakaspalveluun läpi koko päivänä. 

Pirkanmaalla Kela-matkojen tilauksia välittää Tampereen aluetaksi, joka toimii myös Kanta-Hämeen maakunnassa. 

Sonninen sai maanantain kyydin sairaalalle mieheltään.  Hoidon jälkeen hän odotteli paluukyytiä kahviossa.  Uteliaani ihmisenä hän haastatteli taksejaan odottavia ihmisiä, joista lähestulkoon kaikilla oli vastaavia kokemuksia Kela-taksien tilanteesta. 

- Kahviossa oli sytostaattihoidosta tulevia, paljon minua huonovointisempia ja heikompia ihmisiä, jotka jonottivat taksia kaksi tai jopa kolme tuntia.  Näin paljon surua, ja se on minusta kohtuutonta, Sonninen kertoo. 

Monelle oli välityskeskuksesta kerrottu, että " emme voi luvata kyytiä huomiselle, emme tiedä, mitä tapahtuu " . 

Kaiken huippu Sonniselle oli se, kun hänen sädehoitajansa kertoi, että potilaita on jäänyt välistä, kun kyytejä ei ole ollut saatavilla. 

Sonninen ihmettelee Kelan tiedotuksen heikkoutta Kela-taksijärjestelmän muutoksen tiimoilta. 

- Jos saadaan reaaliaikaiset tulokset Euroviisuista, mutta ei tästä, vaikka siirtymäaikaakin on ollut paljon, niin mistä kiikastaa? 

Sonninen pelkää, että jos Kela-taksien välitys ei ala sujua kuten sen pitäisi, voivat seuraukset olla vakavia. 

- Tästä voi tulla hautajaisia ja inhimillistä surua, jota ei koskaan korvata millään.  Mielelläni kuulisin päättäjiltä, minkälaisia säästöjä tästä uudistuksesta voidaan odottaa. 

Linjat tukossa koko ajan

Taksinkuljettaja Meri-Lapista sanoo, että myös hänen päivänsä on ollut hankala.  Kuljettaja ajaa Pro Keskus -välitysyhtiön välittämiä Kela-kyytejä, ja välitysjärjestelmä on ontunut pahasti.  Myös Meri-Lapissa asiakkaat ovat joutuneet odottamaan kyytejään pari-kolme tuntia. 

- Tosi moni asiakas on ollut tyrmistynyt ja sairaalan henkilökunta on ollut ihmeissään, että mikä on homman nimi. 

Tilausvälitys on toiminut niin, että kuljettajien on itse täytynyt soittaa Pro Keskukselle ja kysyä, onko kyytiä tarjolla.  Puhelinlinja on ollut sama mitä asiakkaat käyttävät tilatessaan kyytiä. 

- Heillä on ollut linja tukossa koko ajan, ja se tietysti ruuhkauttaa sitä entisestään, että sekä asiakkaat että kuljettajat soittavat samaan.  En tiedä, onko sitten työntekijöitä liian vähän, taksinkuljettaja kysyy. 

Merilappilaisen kuljettajan mukaan monella autoilijalla on käytössä vanhat laitteet ja myös uusissa laitteissa on yhteysongelmia, joten tilaukset on välitetty niin sanotusti " paperilta paperille " . 

Ensimmäinen työpäivä kaaoksessa

Tamperelainen taksinkuljettaja ajoi maanantaina ensimmäistä työpäiväänsä ja kertoo, että meininki oli kaoottista. 

- Tänään oli ensimmäinen arkipäivä, jolloin uuden taksilain muutoksen hedelmiä alkaa tippua.  Informaatio taksinkuljettajille on ollut niukkaa ja sekavaa.  Kaikki ovat olleet yksinä kysymysmerkkeinä. 

Kuljettaja kertoo, että ihmiset ovat tulleet suoraan pyytämään apua Kela-kyytien kanssa.  Eräs asiakas oli 94-vuotias vanhus tyttärensä kanssa.  He olivat yrittäneet saada välitysyhtiötä kiinni kaksi tuntia. 

- Myös rautatieasemalla on mennyt vanhuksia rollaattorien kanssa etsimässä takseja, jotka voivat ajaa heidän tarvitsemiaan kyytejä. 

Muita kommentteja lukijoilta

- Pirkanmaalla ei päässyt edes tilaamaan Kela-taksia.  Aamulla jonotin yli tunnin kuunnellen tylyä ääntä nauhalta, jotta " palvelemme sinua mahdollisimman pian " .  Siis yli tunti.  Eräs toinen oli odottanut kaksi tuntia. 

- Kinnulassa omataksia ei saanut autistiselle lapselle.  Taksin tulo 45 minuuttia, ennen 5 minuuttia.  Tulomatkalla sama juttu, taksi ei saanut odottaa joten tyhjänä takaisin.  Käymme vuodessa Jyväskylässä 30-50 kertaa, joten tyhjänä ajoa tulee 15 000-20 000 kilometriä vuodessa.  Aika hurjaa ilmaston lämmittämistä. 

- Sama soppa oli kuusi vuotta sitten, kun suoraveloitus käynnistettiin.  Keskukset tukossa eikä autoja saatu sovittuihin aikoihin, joten ei mitään uutta.  Antaa ajan virrata, niin hyvä tulee. 

- Hämeenkyrössä oli tänään täysi kaaos.  Osa odotteli tuntikaupalla terveyskeskuksessa kyytiä, ja kuskeja saapui puolestaan hakemaan sellaisia asiakkaita, jotka olivat toisen kuskin kyydillä jo ajat sitten lähteneet.  Yksi kuski tuli aulaan kertoen, että hän joutui ajamaan 30 kilometriä takaisinpäin, koska tilaus määrättiin hänelle kesken kaiken. 

- Etelä-pohjanmaalla ei edes vastata puheluihin kymmenien minuuttien jonottamisesta huolimatta.  Lopulta jouduin itse lähtemään puolisoani kuskaamaan.  Saas nähdä, saammeko loppuviikolle kyydit. 

- Päijät-Hämeessä on myös täysi katastrofi.  Edes syöpähoitoihin ei ole saanut kyytiä. 

Video: Näin kuljettajat kommentoivat muuttunutta taksilakia.